
DOKUMENT TA’ ĦIDMA TAL-PERSUNAL TAL-KUMMISSJONI
SOMMARJU EŻEKUTTIV TAL-VALUTAZZJONI TAL-IMPATT
Li jakkumpanja d-dokument
Proposta għal Regolament tal-Parlament Ewropew u tal-Kunsill dwar it-tariffi pagabbli lill-Aġenzija Ewropea għall-Mediċini (EMA) għat-twettiq ta’ attivitajiet ta’ farmakoviġilanza fir-rigward ta’ prodotti mediċinali għall-użu mill-bniedem
1.
Introduzzjoni u Definizzjoni tal-problema
Il-leġiżlazzjoni dwar il-farmakoviġilanza tal-UE kienet suġġetta għal reviżjoni radikali u valutazzjoni tal-impatt li wasslet għall-adozzjoni ta’ leġiżlazzjoni riveduta fl-2010
, li ssaħħaħ u tirrazzjonalizza s-sistema għall-monitoraġġ tas-sikurezza tal-mediċini fis-suq Ewropew. Din il-leġiżlazzjoni tipprevedi numru ta’ proċeduri għall-UE kollha biex tiġi vvalutata d-dejta dwar il-farmakoviġilanza. Fl-2012 iddaħħlu xi aġġustamenti addizzjonali
.
Il-leġiżlazzjoni dwar il-farmakoviġilanza tal-2010 tipprevedi tariffi li għandhom jitħallsu mid-detenturi ta’ awtorizzazzjoni għat-tqegħid fis-suq [marketing authorisation holders (MAH)].

Il-valutazzjoni tal-impatt evalwat l-alternattivi differenti għat-tariffi li għandhom jitħallsu mill-MAHs għall-attivitajiet ta’ farmakoviġilanza mwettqa fil-livell tal-Unjoni li jinvolvu lill-Aġenzija Ewropea għall-Mediċini (EMA). 

Il-problemi speċifiċi maħluqa min-nuqqas ta’ tariffi għall-attivitajiet ta’ farmakoviġilanza tal-EMA jistgħu jiġu deskritti taħt l-oqsma li ġejjin. 

1.1.
Ineżistenza ta’ strument finanjarju għall-implimentazzjoni tal-leġiżlazzjoni dwar il-farmakoviġilanza u fondi inadegwati għall-attivitajiet relatati 
Qabel il-leġiżlazzjoni emendata dwar il-farmakoviġilanza, l-EMA kellha biss il-kompitu tal-farmakoviġilanza ta’ prodotti b’awtorizzazzjoni għat-tqegħid fis-suq għall-UE kollha. Il-leġiżlazzjoni ġdida żiedet sostanzjalment l-ambitu tal-kompetenza tal-EMA fil-farmakoviġilanza, billi inkludiet ukoll prodotti li huma awtorizzati permezz ta’ proċeduri nazzjonali. L-introduzzjoni ta’ valutazzjonijiet li għandhom jitwettqu fil-livell tal-UE fil-kuntest ta’ proċeduri speċifiċi ta’ farmakoviġilanza stabbiliti bir-Regolament jiġifieri, il-valutazzjoni tal-PSUR
s, il-valutazzjoni tal-PASS
s u l-valutazzjoni f’każ ta’ konsulenzi ta’ farmakoviġilanza,
 twassal għal volum ta’ xogħol sostanzjali bi spejjeż relatati. Barra minn hekk, il-valutazzjonijiet tal-UE kollha jirrikjedu għodod tat-teknoloġija tal-informazzjoni fl-UE kollha.

It-tariffi kollha li bħalissa għandhom jitħallsu lill-EMA huma stabbiliti bir-Regolament tal-Kunsill (KE) Nru 297/95
 li bħalissa ma jinkludi ebda dispożizzjoni dwar tariffi speċifiċi għall-attivitajiet tal-farmakoviġilanza previsti fil-leġiżlazzjoni. Għaldaqstant huwa nieqes l-istrument ġuridiku li jippermetti lill-EMA timponi tariffi għal dawn l-attivitajiet. Konsegwentement, l-istruttura eżistenti ta’ tariffi tal-EMA ma tirriflettix ir-rekwiżiti stabbiliti bil-leġiżlazzjoni u ma hemmx finanzjament adegwat għall-attivitajiet ta’ farmakoviġilanza fil-livell tal-UE. Dan għandu konsegwenzi diretti fir-rigward tar-rapporteurs mill-Istati Membri (SM) li bħalissa ma jitħallsux għax-xogħol ta’ valutazzjoni tagħhom rigward il-proċeduri tal-UE. Din is-sitwazzjoni mhix sostenibbli lanqas għal perjodu ta’ żmien qasir.
1.2.
Nuqqas ta’ trasparenza u ċarezza fis-sitwazzjoni kurrenti tat-tariffi tal-farmakoviġilanza fl-UE
B’mod ġenerali, it-tariffi eżistenti għal attivitajiet ta’ farmakoviġilanza ma jirriflettux ir-rekwiżiti u l-parametri stabbiliti bil-leġiżlazzjoni dwar il-farmakoviġilanza tal-2010.
Fil-livell tal-EMA, kif deskritt hawn fuq, ma hemm ebda tariffa speċifika għall-finanzjament ta’ attivitajiet ta’ farmakoviġilanza tal-EMA stabbiliti bil-leġiżlazzjoni dwar il-farmakoviġilanza tal-2010.

Fil-livell nazzjonali, xi Stati Membri bħalissa jimponu tariffi għall-farmakoviġilanza. Għal dawn l-Istati Membri, ikun diffiċli li jadattaw, jekk xieraq, it-tariffi tagħhom għal-leġiżlazzjoni ġdida dwar il-farmakoviġilanza, sakemm ma jiġux introdotti realment tariffi għall-attivitajiet ta’ farmakoviġilanza tal-EMA. L-UE mhix kompetenti fir-rigward ta’ tariffi nazzjonali u għaldaqstant huwa raġonevoli li wieħed jistenna li kwalunkwe adattament għal dawn it-tariffi, jekk ikun ikkunsidrat neċessarju mill-Istati Membri, iseħħ biss wara l-introduzzjoni ta’ tariffi ta’ farmakoviġilanza miġbura mill-EMA għall-proċeduri ta’ farmakoviġilanza fl-UE kollha. Dan b’mod partikolari jippermetti lill-Istati Membri biex jiżguraw li ma jiġux imposti tariffi doppji fil-livell nazzjonali għall-attivitajiet imwettqa fil-livell tal-UE li għalihom hija imposta tariffa mill-EMA. 
2.
Għanijiet
L-għan ġenerali ta’ din l-inizjattiva huwa li jiġi żgurat livell għoli ta’ protezzjoni tas-saħħa fl-UE kif ukoll il-promozzjoni tal-funzjonament tas-suq intern. 

L-għan speċifiku huwa li tiġi żgurata implimentazzjoni xierqa tal-leġiżlazzjoni dwar il-farmakoviġilanza tal-2010 billi tiġi ddefinita l-istruttura u l-livell tat-tariffi li għandhom jitħallsu mill-MAHs għall-attivitajiet ta’ farmakoviġilanza mwettqa fil-livell tal-UE. Sabiex jiġi żgurat li jkunu disponibbli fondi adegwati għall-attivitajiet ta’ farmakoviġilanza tal-EMA, tali tariffi għandhom jippermettu lill-EMA tkopri l-ispejjeż, inkluż il-ħlas tar-rapporteurs mill-Istati Membri għax-xogħol li jipprovdu. L-istruttura tat-tariffi għandha tirfed sistema trasparenti, ġusta, bbażata fuq l-attività u bbażata fuq l-ispejjeż għall-attivitajiet ta’ farmakoviġilanza tal-EMA.

3.
analiżi tas-sussidjarjetà
L-EMA hija Aġenzija deċentralizzata tal-UE
 u għaldaqstant, deċiżjonijiet dwar il-finanzjament tagħha, inkluż permezz tal-impożizzjoni ta’ tariffi, jittieħdu fil-livell tal-UE.
Il-leġiżlazzjoni dwar il-farmakoviġilanza tippermetti lill-EMA biex timponi tariffi għall-farmakoviġilanza. L-Unjoni biss tista’ tieħu azzjoni biex tintroduċi tipi ġodda ta’ tariffi għall-Aġenzija. 

4.
Alternattivi ta’ politiki
Qed jiġi propost li jinħoloq strument ġuridiku separat: Regolament tal-Parlament Ewropew u tal-Kunsill.

Abbażi tal-ispejjeż annwali stmati għall-farmakoviġilanza fil-livell tal-UE, ġew ikkunsidrati diversi alternattivi ta’ politiki sabiex jinġabru tariffi għall-farmakoviġilanza. 
Alternattiva 1: Ebda bidla għas-sitwazzjoni kurrenti (xenarju bażi)
Ebda introduzzjoni ta’ tariffi speċifiċi relatati mal-farmakoviġilanza li l-EMA għandha timponi 

Alternattiva 2: Tariffa annwali fissa waħda li tkopri l-attivitajiet kollha ta’ farmakoviġilanza
Tiġi introdotta tariffa annwali fissa għall-attivitajiet kollha ta’ farmakoloġija li tkun applikabbli għall-MAHs kollha li għandhom prodotti mediċinali awtorizzati fl-UE. 

Tiġi stabbilita tariffa annwali fissa mnaqqsa għall-prodotti mediċinali li l-MAH tagħhom huwa intrapriża żgħira u ta’ daqs medju fil-livell ta’ 60 % tat-tariffa annwali fissa sħiħa. Għall-prodotti mediċinali li l-MAH tagħhom huwa mikrointrapriża, ma tiġi imposta ebda tariffa.
Jiġi applikat tnaqqis ta’ 20% għal prodotti mediċinali ġeneriċi, omeopatiċi jew magħmula mill-ħxejjex u prodotti mediċinali awtorizzati abbażi ta’ użu stabbilit sew. 
Alternattiva 3: Taħlita ta’ tariffi separati għal attivitajiet ibbażati fuq proċedura u tariffa annwali fissa għall-attivitajiet l-oħra kollha
Jiġu imposti żewġ tipi ta’ tariffi. (1) Tariffi għal proċeduri speċifiċi ta’ farmakoviġilanza li huma previsti fil-leġiżlazzjoni jiġifieri, għall-valutazzjoni tal-PSURs, il-valutazzjoni tal-PASSs u l-valutazzjoni fil-każ ta’ konsulenzi dwar farmakoviġilanza, ikollhom jitħallsu mill-MAHs kollha li għandhom prodott mediċinali li huwa suġġett għall-proċedura inkwistjoni. Barra minn hekk, (2) tariffa annwali fissa jkollha titħallas mill-MAHs kollha li għandhom prodotti mediċinali awtorizzati fl-UE. Din it-tariffa annwali fissa addizzjonali tkun ibbażata biss fuq l-ispejjeż għall-attivitajiet ta’ farmakoviġilanza tal-EMA minbarra dawk relatati mal-proċeduri speċifiċi. 

Intrapriżi żgħar u ta’ daqs medju jħallsu 60% tat-tariffa sħiħa u ma titħallas ebda tariffa għal prodotti mediċinali li l-MAH tagħhom huwa mikrointrapriża.
Jiġi applikat tnaqqis ta’ 20% fir-rigward tat-tariffa annwali fissa għal prodotti mediċinali ġeneriċi, omeopatiċi jew medicini magħmula mill-ħxejjex u prodotti mediċinali awtorizzati abbażi ta’ użu stabbilit sew. Madankollu, meta dawn il-prodotti mediċinali jkunu inklużi fil-proċedura tal-farmakoviġilanza, tapplika t-tariffa normali bbażata fuq proċedura. 
Alternattiva 4: Tariffi bbażati fuq proċedura biss
L-ispejjeż kollha għall-attivitajiet ta’ farmakoviġilanza fil-livell tal-UE jintużaw bħala bażi biex jiġu stabbiliti tariffi li għandhom jitħallsu biss minn dawk l-MAHs li jkollhom prodott mediċinali involut f’waħda mit-tliet proċeduri deskritti fl-alternattiva 3.
Intrapriżi żgħar u ta’ daqs medju jħallsu 60 % tat-tariffa sħiħa għal kull proċedura u ebda tariffa ma titħallas minn MAHs li jkunu mikrointrapriżi. 
5.
Valutazzjoni tal-impatti
Fl-isfond tal-għanijiet operattivi, il-kriterji tal-valutazzjoni huma:

· Trasparenza – relazzjoni ċara bejn it-tip u l-livell ta’ tariffa u x-xogħol korrispondenti mwettaq. 

· Ġustizzja – MAHs għandhom jikkontribwixxu għall-finanzjament tal-attivitajiet ta’ farmakoviġilanza abbażi ta’ tħassib potenzjali dwar is-sikurezza tal-prodotti tagħhom u għandhom jiġu evitati tariffi doppji. 

· Stabbiltà – tiġi pprovduta sistema stabbli ta’ tariffi bbażata fuq l-ogħla grad possibbli ta’ prevedibbiltà finanzjarja u li tevita rimunerazzjoni varjabbli għal servizzi xjentifiċi simili. 

· Sempliċità – piż amministrattiv addizzjonali minimu. 

Alternattiva 1: Ebda bidla għas-sitwazzjoni kurrenti 

L-MAHs ma jibbenefikawx mis-sistema msaħħa u razzjonalizzata ta’ farmakoviġilanza introdotta mil-leġiżlazzjoni. Il-benefiċċji għas-saħħa pubblika ma jintlaħqux. Barra minn hekk, il-partijiet interessati jkollhom nuqqas ta’ ċarezza fir-rigward tas-sostenibbiltà u l-finanzjament tal-attivitajiet ta’ farmakoviġilanza fl-UE.

L-EMA ma tkunx f’pożizzjoni li timplimenta l-kompiti ġodda tagħha fir-rigward tal-leġiżlazzjoni tal-2010, minħabba nuqqas ta’ finanzjament adegwat għall-ispejjeż imġarrba mit-twettiq ta’ dawn il-kompiti.

Konsegwentement, ir-rapporteurs mill-Istati Membri ma jiġux rimunerati mill-EMA għax-xogħol tagħhom rigward il-proċeduri fl-UE kollha.

Alternattiva 2: Tariffa annwali fissa li tkopri l-attivitajiet kollha ta’ farmakoviġilanza
Kull MAH jkollu jħallas darba fis-sena għall-attivitajiet kollha ta’ farmakoviġilanza mwettqa fil-livell tal-UE, skont in-numru ta’ prodotti awtorizzati tiegħu, kif irreġistrat mill-Aġenzija. Għaldaqstant, il-prodotti kollha fis-suq jiġu kkunsidrati bħala potenzjalment suġġetti għal tħassib dwar is-sikurezza fl-istess livell u jikkontribbwixxi ugwalment għall-finanzjament tal-attivitajiet ta’ farmakoviġilanza fil-livell tal-UE. 

Tariffa annwali fissa hija tariffa prevedibbli li l-MAHs ikunu jistgħu jikkunsidraw fl-ippjanar finanzjarju tagħhom.
Meta mqabbla mal-alternattivi 3 u 4, l-alternattiva 2 hija inqas trasparenti u l-MAHs jistgħu jipperċepixxu li qegħdin iħallsu darbtejn għall-istess xogħol mill-EMA jew mill-NCAs. 

Bħal fl-alternattivi 3 u 4, ir-rapporteurs jitħallsu skont skala fissa, li hija bbażata fuq spejjeż medji stmati għal kull proċedura ta’ evalwazzjoni.

Tali tariffa tfisser introjtu relattivament stabbli u prevedibbli għall-Aġenzija. Peress li l-ġbir tad-dħul kollu mit-tariffi għall-farmakoviġilanza ma jkunx konness fil-ħin mal-proċeduri attwali tal-farmakoviġilanza, l-EMA ikollha tiżgura mmaniġġjar finanzjarju tad-dħul mit-tariffi għall-farmakoviġilanza matul is-sena kollha.
Alternattiva 3: Taħlita ta’ tariffi għal attivitajiet ibbażati fuq proċedura u tariffa annwali fissa għall-attivitajiet l-oħra kollha
F’dan ix-xenarju, l-MAHs jkollhom iħallsu skont kif ġej: 

· L-MAHs li għandhom mill-inqas prodott wieħed involut fi proċedura ta’ farmakoviġilanza jkollhom iħallsu tariffa bbażata fuq proċedura. It-tariffa tkun maqsuma bejn MAHs abbażi tal-proporzjon tal-prodotti miżmuma minn kull MAH involut
· l-MAHs kollha fl-UE
 (minbarra l-mikrointrapriżi) ikollhom iħallsu tariffa annwali fissa għall-prodotti awtorizzati tagħhom. 

L-MAHs li ma huma involuti f’ebda proċedura tal-UE jħallsu biss it-tariffa annwali fissa. 
Fir-rigward tal-alternattivi 2 u 4, ir-rapporteurs mill-NCAs jitħallsu għall-proċeduri tal-farmakoviġilanza skont skala fissa għal kull proċedura, ibbażata fuq l-ispejjeż medji stmati. 
Meta mqabbla mal-alternattiva 2, id-dħul kumplessiv eżatt mit-tariffi mhuwiex għal kollox prevedibbli minħabba li huwa iktar diffiċli biex jitbassar in-numru ta’ proċeduri (minbarra għall-PSURs). 
It-tariffi bbażati fuq proċedura huma pproporzjonati għall-volum tax-xogħol medju. Fir-rigward tal-komponent tat-tariffa annwali fissa, din tkopri biss l-ispejjeż tal-Aġenzija mhux relatati mal-proċedura li jbaxxu sostanzjalment l-ammont tagħha meta mqabbel mal-Alternattiva 2. 

Alternattiva 4: Tariffi bbażati fuq proċedura biss u ebda tariffa annwali fissa
Skont din l-alternattiva, l-MAHs biss li l-prodotti tagħhom huma involuti fi proċedura ta’ farmakoviġilanza jkollhom iħallsu tariffa b’konnessjoni mal-proċedura. Il-livelli tat-tariffi għal kull proċedura jkunu ogħla minn dawk fl-alternattiva 3, fejn l-ispejjeż totali huma koperti minn taħlita ta’ tariffa bbażata fuq proċedura u tariffa annwali fissa.
L-ispejjeż tal-EMA mhux relatati mal-proċedura jinqasmu biss fost dawk l-MAHs li huma inklużi fil-proċedura. L-MAHs li ma huma suġġeti għall-ebda proċedura tal-UE ma jikkontribwixxux għall-finanzjament tas-sistema filwaqt li potenzjalment jibbenefikaw b’mod indirett minnha. F’dan ir-rigward, l-alternattiva 4 probabbilment hija inqas trasparenti, ġusta u proporzjonata mill-alternattiva 3.

Bħal fil-każ tal-alternattivi 2 u 3, ir-rapporteurs mill-NCAs jitħallsu skont l-istess skala fissa bbażata fuq spejjeż stmati medji.

Għall-kuntrarju tal-alternattivi 2 u 3, l-EMA tkun tista’ tiġbor biss tariffa relatata ma’ proċedura tal-UE. 

6.
Paragun tal-alternattivi
Il-kriterji għall-evalwazzjoni tal-alternattivi jsegwu l-prinċipji ta’ effettività, effiċjenza u koerenza. Il-kriterji speċifiċi li l-alternattivi huma pparagunati magħhom jinkludu (1) trasparenza tal-livelli u l-istruttura tat-tariffa, (2) l-istabbiltà u l-prevedibbiltà finanzjarja, (3) is-sempliċità tal-istruttura tat-tariffi u (4) il-ġustizzja u l-proporzjonalità tat-tariffi. 

Abbażi tal-analiżi, l-alternattivi individwali ġew assenjati punteġġ dwar kemm kull alternattiva tissodisfa l-kriterji meta mqabbla max-xenarju bażi (alternattiva 1). 

Barra minn hekk, kull kriterju ġie assenjat piż relattiv, biex tiġi fformalizzata l-importanza relattiva tiegħu. Il-ġerarkija relattiva kumplessiva fost il-kriterji tissuġġerixxi li 45 % tal-piż oġġettiv huwa fuq ġustizzja u proporzjonalità, 32 % fuq trasparenza, 14 % fuq stabbiltà u prevedibbiltà u 9 % fuq sempliċità. Dawn il-valuri sussegwentement intużaw fit-teħid ta’ deċiżjoni dwar l-alternattiva ppreferuta. 
L-importanza relattiva (il-piż) tal-erba’ kriterji u l-applikazzjoni tagħha għall-analiżi ta’ alternattivi individwali qed jidhru f’sommarju fit-Tabella 1 hawn taħt. Il-punteġġ assolut miksub jiddetermina l-klassifikazzjoni tal-alternattivi f’termini ta’ kisba tal-għanijiet ta’ din l-inizjattiva.
Tabella 1: Paragun finali tal-alternattivi
	Alternattivi / Għanijiet
	trasparenza
	stabbiltà / prevedibbiltà
	sempliċità
	ġustizzja / proporzjonalità
	Punteġġ
Totali

	Alternattiva 1
	0
	0
	0
	0
	0

	Alternattiva 2
	3
	4
	3
	5
	15

	Alternattiva 3
	10
	3
	1
	14
	27

	Alternattiva 4
	6
	1
	2
	9
	19



Abbażi ta’ din l-analiżi, isegwi li l-alternattiva 3, jiġifieri t-taħlita ta’ tariffi bbażati fuq il-proċedura, u tariffa annwali fissa, hija l-alternattiva preferuta. Din l-alternattiva tqieset bħala l-iktar mod trasparenti, ibbażat fuq l-ispejjeż, ibbażat fuq l-attività, ġust u proporzjonat kif jiġu stabbiliti t-tariffi l-ġodda, sabiex ikunu koperti l-ispejjeż tal-EMA, inkluż il-ħlas tar-rapporteurs mill-Istati Membri. B’dan il-mod, il-prodotti li huma parti mill-proċedura ta’ farmakoviġilanza fil-livell tal-UE, jikkontribwixxu għall-finanzjament tal-ispejjeż tal-proċedura. Fl-istess ħin, l-ispejjeż tal-attivitajiet ġenerali ta’ farmakoviġilanza tal-EMA, u dik il-parti biss tal-ispejjeż totali, se tintuża bħala bażi għat-tariffa annwali fissa, li għandha titħallas mill-MAHs fir-rigward tal-prodotti awtorizzati tagħhom. 

7.
Monitoraġġ u evalwazzjoni
L-informazzjoni meħtieġa għall-monitoraġġ se tiġi pprovduta mill-EMA u se tintrabat mal-implimentazzjoni tal-baġit annwali tagħha. Ir-rapport tal-attività annwali dwar il-prestazzjoni tal-EMA għandu jiġi adattat sabiex jipprovdi informazzjoni affidabbli dwar il-prestazzjoni u l-indikaturi ewlenin relatati mal-attività.
Abbażi ta’ din l-informazzjoni, il-Kummissjoni se tqis, jekk xieraq, jekk hemmx bżonn li tirrevedi l-livell ta’ tariffi għall-farmakoviġilanza. 
�	Regolament (UE) Nru 1235/2010 li jemenda r-Regolament ta’ emenda (KE) Nru 726/2004 u d-Direttiva 2010/84/UE li temenda d-Direttiva 2001/83/KE.


�	Direttiva 2012/26/UE, ĠU L 299 27.10.2012, u r-Regolament (UU) Nru 1027/2012, ĠU L 316 14.11.2012.


�	Rapporti Perjodiċi dwar l-Aġġornament tas-Sikurezza.


�	Studji dwar is-Sikurezza wara l-Awtorizzazzjoni.


�	Konsulenza ta’ farmakoviġilanza hija proċedura li fiha tħassib dwar is-sikurezza jiġi riferut lill-EMA u jiġi eżaminat fil-livell tal-UE fir-rigward tal-prodotti kkonċernati kollha awtorizzati fl-UE.


�	Regolament tal-Kunsill (KE) Nru 297/95 tal-10 ta’ Frar 1995 dwar il-miżati li għandhom jitħallsu lill-Aġenzija Ewropea għall-Evalwazzjoni tal-Prodotti Mediċinali, ĠU L 35, 15.2.1995,


�	Ir-Regolament li stabbilixxa l-EMA huwa r-Regolament (KE) Nru 726/2004 tal-Parlament Ewropew u tal-Kunsill tal-31 ta’ Marzu 2004, ĠU L 136, 30.4.2004


�	Skont l-informazzjoni rreġistrata mill-EMA mill-bażi tad-dejta stabbilita bl-Artikolu 57(1)(l) tar-Regoalment (KE) Nru 726/2004

